Vyplýva to z údajov, ktoré zverejnil Štatistický úrad (ŠÚ) SR.
Napriek tomu, že sa rozdiel medzi platmi žien a mužov na Slovensku vlani znížil, Slovenky stále zarábajú menej.
Minulý rok si muži mesačne prilepšili v hrubom o 1 399 eur, ženy 1 116 eur, čo je o takmer 300 eur menej.
Vyplýva to z údajov, ktoré zverejnil Štatistický úrad (ŠÚ) SR.
Najnovšie čísla tak opäť potvrdili pretrvávajúce rodové nerovnosti v odmeňovaní za prácu na Slovensku. Rozdiely sa však rokmi pomaly zmenšujú. Napríklad ešte v roku 2008 zarábali ženy o viac ako 25 % menej. Dnes o niečo vyše 20 %.
Najväčšie rozdiely v platoch medzi pohlaviami boli vlani v Trenčianskom, v Žilinskom a v Bratislavskom kraji.
Platové rozdiely ovplyvňujú aj hlboko zakorenené predsudky o tom, ktorá práca je alebo nie je vhodná pre ženu alebo pre muža.
Z pohľadu zamestnania bol minulý rok najväčší rozdiel medzi obchodnými zástupcami (špecialistami) v oblasti predaja informačných a komunikačných technológií. Muži v tejto profesii zarábali mesačne viac ako 3 700 eur v hrubom, čo bolo o 1794 eur viac ako ich ženské kolegyne.
Naopak, profesií, v ktorých ženy zarábali viac, bolo podstatne menej. Išlo o oblasť udeľovania licencií a iných oprávnení (304 eur); ďalej o pozície odborných administratívnych asistentov v zdravotníckych zariadeniach (o 295 eur); ako aj prácu recepčných (183 eur). Vyššie platy ako ich mužskí kolegovia mali aj učiteľky v základných školách (o 173 eur).
Zdroj: TASR